**Szám:** 1-8/2023. 5.sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. szeptember 28-i rendes, nyilvános ülésére**

**Tárgy:** Egyes önkormányzati rendeletek módosításáról és hatályon kívül helyezéséről

**Tisztelt Képviselő-testület!**

Mint az a Tisztelt Képviselő-testület előtt is ismert, 2023. július 1. napjától az eddigi megosztott önkormányzati és állami hulladékgazdálkodási közfeladatok helyett egy új, centralizált hulladékgazdálkodási rendszer jött létre.

Az állami hulladékgazdálkodási közfeladat gyakorlásának jogát az állam a MOHU MOL Hulladékgazdálkodási Zrt. (1117 Budapest, Galvani utca 44., adószám: 32082230-2-43, cégjegyzékszám: 01-10-142036), mint Koncessziós Társaság részére, koncessziós szerződéssel 2023. július 1-jétől átengedte, vagyis a hulladékgazdálkodási közfeladat ellátása az állam közfeladata.

Az állam hulladékgazdálkodási közfeladata a hulladékgazdálkodási intézményi résztevékenységre és a hulladékgazdálkodási közszolgáltatási résztevékenységre terjed ki. Ezzel egyidejűleg megszűnt az önkormányzatoknak a hulladékgazdálkodási közszolgáltatás megszervezésével kapcsolatos feladata.

Ehhez kapcsolódóan – szintén 2023. július 1. napjával – jelentősen módosult a hulladékról szóló 2012. évi CLXXXV. törvény (a továbbiakban: Hulladéktv.), mely módosítások nagymértékben érintik az önkormányzatok hulladékgazdálkodással kapcsolatos feladatait, valamint az önkormányzatok rendeletalkotási felhatalmazásának kereteit is.

* A Hulladéktv. 33. § (4) bekezdése szerint az önkormányzat az Mötv. 13. § (1) bekezdés 5. pontjában foglalt köztisztasági feladatok ellátása körében eleget tesz a **közterületen elhagyott hulladék felszámolásával összefüggő kötelezettségének.**
* A Hulladéktv. 35. § (1) bekezdés h) pontja alapján az önkormányzat rendeletben állapítja meg **az elhagyott hulladék felszámolásához szükséges helyi intézkedések** körét.
* A Hulladéktv. 88. § (4) bekezdés c) pontja értelmében az önkormányzat rendeletben határozza meg **a közterület tisztán tartására vonatkozó részletes szabályokat.**
* A Hulladéktv. 88. § (4) bekezdés e) pontja alapján rendeletben határozza meg **a hulladékgazdálkodási díj átvállalásával érintett személyi kört, az átvállalásra vonatkozó feltételeket.**

A települési önkormányzatok hulladékgazdálkodási feladatainak ellátáshoz használt létesítmény, eszköz és vagyonelem vagyonkezelése céljából a települési önkormányzatok társulásai ugyanakkor mindaddig fennmaradhatnak, ameddig az érintett létesítmény, eszköz vagy vagyonelem az állami hulladékgazdálkodási közfeladat ellátásához igénybevételre kerül.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdésének 19. pontja kimondja, hogy a hulladékgazdálkodás a helyben biztosítható közfeladatok körében ellátandó helyi önkormányzati feladat, azonban ezen rendelkezés továbbá a Hulladék tv. 88. § (4) a.), b.) és d.) pontja is 2023. július 01. napjától hatályát vesztette, valamint beiktatásra kerül a e.) pont, ami a hulladékgazdálkodási közszolgáltatási díj átvállalásával érintett személyi kört és a feltételeket jelöli, melyek a települési önkormányzat képviselő-testületének a hulladékgazdálkodási feladatokat érintő rendeletalkotására adnak felhatalmazást.

A jogszabályi változások és az Mötv. 13. § (1) bekezdésének 5. pontja értelmében Önkormányzatunk feladatkörébe a környezet-egészségügy (köztisztaság, települési környezet tisztaságának biztosítása, rovar- és rágcsálóirtás), vagyis a köztisztasági feladatok ellátása, valamint a közterületen elhagyott hulladék felszámolása tartozik 2023. július 1. napjától, kizárólag ezen két tevékenységet érintő helyi intézkedések szabályainak meghatározására kapnak az önkormányzatok rendeletalkotási felhatalmazást.

A fent említett jogszabályváltozásokra figyelemmel Zalaszentgrót Város Önkormányzata Képviselő-testületének „A települési hulladékkal kapcsolatos közszolgáltatásokról” szóló 9/2022. (IV.1.) számú rendeletét hatályon kívül kell helyezni, továbbá Zalaszentgrót Város Önkormányzata Képviselő-testületének „A helyi környezet védelméről és a település tisztaságáról” szóló 8/2003. (VI.18.) önkormányzati rendeletét módosítani szükséges.

A települési hulladékkal kapcsolatos közszolgálatatásokról szóló önkormányzati rendelet szabályozási tárgykörébe tartozott az elhagyott hulladék felszámolásával kapcsolatos szabályok megállapítása, valamint a nem közművel összegyűjtött háztartási szennyvíz begyűjtésével kapcsolatos rendelkezések, amelyek jelen módosítás elfogadását követően a helyi környezet védelméről és a település tisztaságáról szóló önkormányzati rendeletben kerülnek szabályozásra.

A környezet védelmének általános szabályairól szóló 1995. évi LIII. tv. 48. §. (3) bekezdésében előírtakra tekintettel a rendelettervezet az illetékes környezetvédelmi igazgatási szerv részére véleményezésre megküldésre került, mely szerv a rendelet-tervezet szakmai érveivel egyetértett, az anyagot megtárgyalásra alkalmasnak találta.

A Pénzügyi és Ügyrendi Bizottság az előterjesztést a 2023. szeptember 21-én tartott ülésén megtárgyalta és az 55/2023. (IX.21.) számú határozatával javasolja Zalaszentgrót Város Önkormányzata Képviselő-testületének „A települési hulladékkal kapcsolatos közszolgáltatásokról” szóló 9/2022. (IV.1.) számú rendelet hatályon kívül helyezésének, továbbá „A helyi környezet védelméről és a település tisztaságáról” szóló 8/2003. (VI.18.) önkormányzati rendelet módosításának az elfogadását.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelettervezet igazodik a központi jogszabályokhoz. A rendeletmódosítás egészségügyi következményekkel, terhekkel nem jár.

A rendeletalkotás szükségessége, a jogalkotás elmaradásának várható következményei:

A helyi rendelet módosításának szükségességét a vonatkozó jogszabály módosítása indokolja. A jogalkotás elmaradása esetén a helyi rendeleti szabályozás és a központi jogszabályi rendelkezések között kollízió állna fenn, amely törvénysértő állapotot eredményezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

# A fentiek alapján kérem a T. Képviselő-testületet, hogy a települési hulladékkal kapcsolatos közszolgáltatásról szóló 9/2022. (IV.1.) számú önkormányzati rendelet hatályon kívül helyezéséről, valamint a helyi környezet védelméről és a település tisztaságáról 8/2003. (IV.18.) számú rendelet módosításáról az előterjesztést megtárgyalni és a módosító rendeletet elfogadni szíveskedjen.

**Zalaszentgrót**, 2023. szeptember 25.

|  |  |
| --- | --- |
|  | **Baracskai** **József**  polgármester |

Az előterjesztés a törvényességi követelményeknek megfelel.

|  |  |
| --- | --- |
|  | **Dr**. **Simon** **Beáta**  jegyző |