**Zalaszentgrót Város Önkormányzata Képviselő-testületének 19/2023. (IX. 29.) önkormányzati rendelete**

**az egészségügyi alapellátási körzetekről szóló 16/2016. (IX.30.) számú önkormányzati rendelet módosításáról**

Zalaszentgrót Város Önkormányzatának Képviselő-testülete az egészségügyi alapellátásról szóló 2015. évi CXXIII. törvény 6. § (1) bekezdésében foglalt felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontjában, valamint az egészségügyi alapellátásról szóló 2015. évi CXXIII. törvény 5. § (1) bekezdésében meghatározott feladatkörében eljárva, az egészségügyi alapellátásról szóló 2015. évi CXXIII. törvény 6. § (2) bekezdésében biztosított véleményezési jogkörében eljáró alapellátásért felelős országos módszertani intézet véleményének kikérésével Zalaszentgrót város egészségügyi alapellátási körzeteiről a következőket rendeli el:

**1. §**

A Zalaszentgrót Város Önkormányzata Képviselő-testületének az egészségügyi alapellátási körzetekről szóló 16/2016 (IX.30.) önkormányzati rendelet 1. § a) pontja helyébe a következő rendelkezés lép:

*(A rendelet célja:)*

„*a)* az egészségügyi alapellátás területi ellátási kötelezettséggel rendelkező háziorvosi, házi gyermekorvosi, vegyes háziorvosi, fogorvosi, a fogorvosi alapellátáshoz kapcsolódó ügyeleti ellátás, valamint az iskola-egészségügyi ellátás körzeteinek kialakítása,”

**2. §**

A Zalaszentgrót Város Önkormányzata Képviselő-testületének az egészségügyi alapellátási körzetekről szóló 16/2016 (IX.30.) önkormányzati rendelet 2. § (2) és (3) bekezdése helyébe a következő rendelkezések lépnek:

„(2) A rendelet személyi hatálya kiterjed Zalaszentgrót város területén működtetési jogot szerzett vagy szerző, területi ellátási kötelezettség alapján egészségügyi alapellátást végző háziorvosra, házi gyermekorvosra, fogorvosra, ifjúság-egészségügyi orvosra.

(3) A rendelet tárgyi hatálya alá tartozik a Zalaszentgrót város közigazgatási területén területi ellátási kötelezettséggel működő valamennyi háziorvosi körzet, házi gyermekorvosi körzet, vegyes háziorvosi körzet, a háziorvosi alapellátáshoz kapcsolódó ügyeleti ellátás, fogorvosi körzet, a fogorvosi alapellátáshoz kapcsolódó ügyeleti ellátás, valamint az iskola-egészségügyi ellátás.”

**3. §**

A Zalaszentgrót Város Önkormányzata Képviselő-testületének az egészségügyi alapellátási körzetekről szóló 16/2016 (IX.30.) önkormányzati rendelet 3. § (7) bekezdése helyébe a következő rendelkezés lép:

„(7) Az iskola-egészségügyi ellátás a Zalaszentgrót Város Önkormányzatának közigazgatási területén működő Deák Ferenc Általános Iskola, Gimnázium és Alapfokú Művészeti Iskolával (székhely: 8790 Zalaszentgrót, Kossuth Lajos u. 11.), illetőleg a Koncz Dezső Általános Iskola, Kollégium, Készségfejlesztő Speciális Szakiskola és Egységes Gyógypedagógiai Módszertani Intézménnyel (székhely: 8790 Zalaszentgrót, Zala u. 1.) tanulói jogviszonyban álló tanulókra terjed ki. Az iskola-egészségügyi ellátás körébe az iskola- és ifjúság-egészségügyi ellátás, az iskolafogászat. Az iskola-egészségügyi ellátás a fogorvos, valamint a házi gyermekorvos együttes szolgáltatásából áll.”

**4. §**

Hatályát veszti a Zalaszentgrót Város Önkormányzata Képviselő-testületének az egészségügyi alapellátási körzetekről szóló 16/2016 (IX.30.) önkormányzati rendelet

*a)* 3. § (6) bekezdése,

*b)* 4. függeléke.

**5. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

|  |  |
| --- | --- |
| **Baracskai József** | **Dr. Simon Beáta** |
| polgármester | jegyző |

A rendelet 2023. szeptember 29. napján kihirdetésre került.

|  |  |
| --- | --- |
|  | **Dr. Simon Beáta** |
|  | jegyző |

Végső előterjesztői indokolás

2023-ban az egészségügyi alapellátás és a szerves részét képező védőnői szolgálat jelentős átalakításon ment keresztül. A helyi önkormányzatok kötelező feladatként 2023. június 30-ig biztosítják a védőnői ellátást, ezt követően a feladat az **irányító vármegyei intézményekhez került át.** A feladatátadás szabályait az egyes egészségügyi tárgyú törvények módosításáról szóló 2022. évi LXXIII. törvénnyel módosított, az egészségügyi alapellátásról szóló 2015. évi CXXIII. törvény (a továbbiakban: Eatv.) tartalmazza.

Az Eatv. értelmében a védőnői ellátás biztosításáért az irányító vármegyei intézmény felelős azzal, hogy az ellátás jogszabályban előírt tárgyi feltételeit az állam a települési önkormányzattal kötött megállapodás útján is biztosíthatja. A települési önkormányzat 2023. július 1. napjával a törvény alapján köteles biztosítani a 2023. június 30. napján a védőnői ellátásra szolgáló ingó és ingatlan vagyonnak az ingyenes használatát. A megállapodások megkötése érdekében a vármegyei irányító intézmény feladata lesz a megállapodások előkészítése és megkötése.

**Részletes indokolás**

**1. §-hoz**

A rendelet 1. §-a tartalmazza a rendelet céljának módosítását a védőnői ellátás állam általi átvételre tekintettel.

**2. §-hoz**

A rendelet 2. §-a tartalmazza a rendelet hatályának módosítását a védőnői ellátás állam általi átvételre tekintettel.

**3. §-hoz**

A rendelet 3. §-az iskola-egészségügyi ellátásra vonatkozó módosítást rögzíti védőnői ellátás állam általi átvételre tekintettel.

**4. §-hoz**

A rendelet 4. §-aaz alaprendelet 3.§ (6) bekezdésének, valamint az védőnői körzeteket meghatározó 4. függelékének hatályon kívül helyezéséről rendelkezik.

**5. §-hoz**

A rendelet 5. §a rendelet hatálybalépéséről és annak hatályvesztéséről rendelkezik.